Erään viinialan nimityksen tuote-eritelmän vakiomuutoksen hyväksymistä koskevan tiedonannon julkaiseminen (komission delegoidun asetuksen (EU) 2019/33 17 artiklan 2 ja 3 kohta)

(2019/C 325/09)

Tämä ilmoitus julkaistaan 17. lokakuuta 2018 annetun komission delegoidun asetuksen (EU) 2019/33 (1) 17 artiklan 5 kohdan mukaisesti.

VAKIOMUUTOKSEN HYVÄKSYNNÄN TIEDOKSI ANTAMINEN

”Valdepeñas”

Viitenumero: PDO-ES-A0051-AM02

Tiedonannon päivämäärä: 24.7.2019

HYVÄKSYTYN MUUTOKSEN KUVAUS JA PERUSTELUT

1. Enimmäistuotosten muutos (tuote-eritelmän 5 kohta ja yhtenäisen asiakirjan kohta 1.5.2)

Kuvaus ja perustelut

Hehtaarikohtaisia enimmäistuotoksia muutetaan seuraavasti:

— valkoiset rypälelajikkeet: 8 000 kg/ha ja 56,00 hl/ha

— punaiset rypälelajikkeet: 7 500 kg/ha ja 52,50 hl/ha.

Viiniköynnösten ilmoitetun varttamisvuoden tai sitä seuraavan vuoden tuotoksia ei saa käyttää SAN-nimityksen ”Valdepeñas” viinien tuotannossa.

Viiniviljelmän sallitut hehtaarikohtaiset enimmäistuotokset viiniköynnösten kolmantena varttamista seuraavana vuonna ovat seuraavat:

— valkoiset rypälelajikkeet: 3 750 kg/ha ja 26,25 hl/ha

— punaiset rypälelajikkeet: 3 000 kg/ha ja 21,00 hl/ha.

Jos nämä tuotokset ylittyvät, lohkon tuottamia rypäleitä ei saa käyttää lainkaan SAN-nimityksen ”Valdepeñas” viinien tuotannossa.

Perustelu: Suojatun alkuperänimityksen ”Valdepeñas” viinien rypäleiden hehtaarikohtaiset enimmäistuotokset kuuluvat Espanjassa kasvavien rypäleiden alhaisimpiin. Viime vuosina käytetyt viljelymenetelmät ovat kasvattaneet hehtaarikohtaisia tuotoksia ennen kaikkea siten, että useimmilla nykyisistä viinitarhoista viljelmiä on alettu kastella, goblet-menetelmää suosivista perinteisistä istutustavoista on siirrytty käyttämään tukiristikkomenetelmää ja lisäksi on alettu viljellä uusia lajikkeita. Tuotosten kasvaessa on tarpeen muuttaa hehtaarikohtaisia enimmäistuotoksia alueen tämänhetkisen viininviljelytilanteen mukaisesti, jotta ne vastaisivat paremmin ympäröivien alueiden tuotantoa.

2. Sääoloista johtuva enimmäistuotosten vuosikohtainen muutos (tuote-eritelmän 8 kohta; ei muutosta yhtenäiseen asiakirjaan)

Kuvaus ja perustelut

Lisätään tuote-eritelmään seuraava teksti:

Suojatun alkuperänimityksen ”Valdepeñas” viinejä edustava toimialakohtainen järjestö voi muuttaa 5 kohdassa määriteltyjä hehtaarikohtaisia enimmäistuotoksia vuosikohtaisesti. Hehtaarikohtaista enimmäistuotosta ei saa nostaa yli kymmentä prosenttia 5 kohdassa määritellystä tuotoksesta. Näin ollen valkoisten rypälelajikkeiden enimmäistuotosta voidaan nostaa enintään 8 800 kilogrammaan hehtaaria kohden ja punaisten enintään 8 250 kilogrammaan hehtaaria kohden. Viinin tuotantovuodesta riippuen suojatun alkuperänimityksen ”Valdepeñas” viinejä edustava toimialakohtainen järjestö voi myös pienentää sallittua enimmäistuotantoa kymmenellä prosentilla 5 kohdassa määritellystä hehtaarikohtaisesta tuotoksesta, jolloin määrät ovat valkoisten rypälelajikkeiden osalta 7 200 kilogrammaa hehtaaria kohden ja punaisten rypälelajikkeiden osalta 6 750 kilogrammaa hehtaaria kohden.

Näiden rajojen mukaisesti suojatun alkuperänimityksen ”Valdepeñas” viinejä edustava toimialakohtainen järjestö voi kunakin viinivuonna asettaa enintään kymmenen prosentin marginaalin sääoloista johtuvalle ylimääräiselle tuotannolle. Tämä tarkoittaa valkoisten rypälelajikkeiden osalta 9 680 kilogrammaa hehtaaria kohden ja punaisten rypälelajikkeiden osalta 9 075 kilogrammaa hehtaaria kohden. Sääoloista johtuvaa ylimääräistä tuotantoa ei voi saattaa markkinoille SAN-nimityksellä ”Valdepeñas” merkittynä.

Perustelu: Nykyiset viljelymenetelmät ovat parantaneet viiniköynnösten kasvumahdollisuuksia: ne lisäävät viiniköynnösten lehvistöjen tiheyttä vuosina, jolloin sateita ja auringonvaloa saadaan sopiva määrä, minkä ansiosta kyseiset rypälemäärät kypsyvät hyvin laadun heikkenemättä. Tämä johtuu siitä, että näissä olosuhteissa viiniköynnökset voivat käydä läpi kaikki kasvuvaiheet.

YHTENÄINEN ASIAKIRJA

1. Tuotteen nimi

Valdepeñas

2. Maantieteellisen merkinnän tyyppi

SAN – Suojattu alkuperänimitys

3. Rypäletuotteiden luokat

1 Viini

5 Laatukuohuviini

4. Viinin/viinien kuvaus

VALKOVIINI

Ulkonäkö

Vaaleankeltainen väri, jossa vihertäviä tai meripihkan sävyjä. Tynnyrissä käytetyt viinit: oljenkeltainen väri, jossa kultaisia tai vihertäviä sävyjä. Viinit, jotka on maseroitu hiilidioksidin avulla kokonaisista tertuista: vaaleankeltainen väri, jossa vihertäviä tai meripihkan sävyjä. Tammitynnyrissä kypsytetyt viinit: oljenkeltainen väri, jossa kultaisia tai vihertäviä sävyjä. ”Crianza”: keltainen väri, jossa meripihkan sävyjä ja kullan vivahteita.

Tuoksu

Puhtaat ja raikkaat perusaromit, kohtuullisen intensiivinen hedelmäinen tuoksu. Tynnyrissä kypsytetyt viinit: monivivahteinen aromi, jossa hentoja tynnyrin luomia vivahteita. Viinit, jotka on maseroitu hiilidioksidin avulla kokonaisista tertuista: puhtaat ja raikkaat perusaromit, kohtuullisen intensiivinen hedelmäinen tuoksu. Tammitynnyrissä kypsytetyt viinit: monivivahteinen aromi, jossa hentoja tynnyrin luomia vivahteita. ”Crianza”: kohtuullisen intensiivisiä aromeja, joiden vivahteet vaihtelevat vaniljasta paahdettuun.

Maku

Mieto, kevyt ja hedelmäinen, rakenteeltaan tasapainoinen. Tynnyrissä ja tammitynnyrissä kypsytetyt viinit: pehmeä, tasapainoinen ja hyvärakenteinen, pitkään säilyvä maku. Viinit, jotka on maseroitu hiilidioksidin avulla kokonaisista tertuista: pehmeä, kevyt ja hedelmäinen, rakenteeltaan tasapainoinen. ”Crianza”: pehmeä, tasapainoinen ja hyvärakenteinen, melko pitkään säilyvä maku.

Yleiset analyyttiset ominaisuudet Kokonaisalkoholipitoisuus enintään (til-%) 11 Todellinen alkoholipitoisuus vähintään (til-%) 11 Vähimmäishappopitoisuus 4 g/l viinihappona ilmaistuna Haihtuvien happojen pitoisuus enintään (milliekvivalenttia/litra) 10 Kokonaisrikkidioksidipitoisuus enintään (mg/litra) 180

ROSEEVIINIT

Ulkonäkö

Vaaleanpunainen väri, jossa punaisen ja violetin vivahteita.

Tuoksu

Kohtuullisen intensiivinen aromi, puhdas, raikas ja hedelmäinen, punaisten hedelmien vivahteita.

Maku

Voimakas kitalaella; punaisten hedelmien vivahteita, maku keskihapokas tai hapokas.

Yleiset analyyttiset ominaisuudet Kokonaisalkoholipitoisuus enintään (til-%) 11,5 Todellinen alkoholipitoisuus vähintään (til-%) 11,5 Vähimmäishappopitoisuus 4 g/l viinihappona ilmaistuna Haihtuvien happojen pitoisuus enintään (milliekvivalenttia/litra) 10 Kokonaisrikkidioksidipitoisuus enintään (mg/litra) 180

PUNAVIINIT, TYNNYRISSÄ KYPSYTETYT PUNAVIINIT, HIILIDIOKSIDIN AVULLA KOKONAISISTA TERTUISTA MASEROIDUT PUNAVIINIT, TAMMITYNNYRISSÄ KYPSYTETYT PUNAVIINIT

Ulkonäkö

Kirsikan-/purppuranpunainen, puhdas, kirkas ja syvä väri. Tynnyrissä kypsytetyt viinit: kirsikanvärinen, granaatinpunaisia sävyjä; puhdas, kirkas ja syvä väri. Viinit, jotka on maseroitu hiilidioksidin avulla kokonaisista tertuista: kirsikanvärinen, granaatinpunaisia sävyjä; puhdas, kirkas ja syvä väri. Tammitynnyrissä kypsytetyt viinit: kirsikanvärinen, granaatinpunaisia tai violetin sävyjä, syvä väri.

Tuoksu

Kypsien punaisten hedelmien intensiivisiä aromeja, jotka ovat tyypillisiä viinin valmistuksessa käytetyille lajikkeille. Tynnyrissä kypsytetyt viinit: intensiteetiltään keskitasoinen, puhtaita punaisten hedelmien aromeja, hienovaraisia tynnyrin luomia aromeja. Viinit, jotka on maseroitu hiilidioksidin avulla kokonaisista tertuista: puhtaita, hedelmäisiä aromeja, jotka ovat intensiteetiltään keskitasoisia tai hyvin intensiivisiä. Tammitynnyrissä kypsytetyt viinit: monivivahteinen aromi, jossa vivahteita tynnyrissä kypsyttämisestä.

Maku

Lihaisa ja kuiva, hyvä tanniinitasapaino, keskihapokas tai hapokas, miellyttävä jälkimaku. Tynnyrissä kypsytetyt viinit: puhtaita, intensiteetiltään keskitasoisia punaisten hedelmien aromeja, kevyitä tynnyrin luomia vivahteita. Viinit, jotka on maseroitu hiilidioksidin avulla kokonaisista tertuista: intensiivinen, hedelmäinen ja tasapainoinen maku. Tammitynnyrissä kypsytetyt viinit: mieto, tasapainoinen ja hyvärakenteinen, pitkään säilyvä maku.

Yleiset analyyttiset ominaisuudet Kokonaisalkoholipitoisuus enintään (til-%) 12,5 Todellinen alkoholipitoisuus vähintään (til-%) 12,5 Vähimmäishappopitoisuus 4 g/l viinihappona ilmaistuna Haihtuvien happojen pitoisuus enintään (milliekvivalenttia/litra) 10 Kokonaisrikkidioksidipitoisuus enintään (mg/litra) 150

PERINTEISET PUNAVIINIT

Ulkonäkö

Puhdas, violetti/granaatinpunainen väri.

Tuoksu

Voimakkaita ja hedelmäisiä viinejä, joissa perusmakuja ja intensiteetiltään keskitasoinen aromi.

Maku

Kohtuullisen tanniininen, tasapainoinen alkoholipitoisuus/hapokkuus, pitkään säilyvä maku.

Yleiset analyyttiset ominaisuudet Kokonaisalkoholipitoisuus enintään (til-%) 12 Todellinen alkoholipitoisuus vähintään (til-%) 12 Vähimmäishappopitoisuus 4 g/l viinihappona ilmaistuna Haihtuvien happojen pitoisuus enintään (milliekvivalenttia/litra) 10 Kokonaisrikkidioksidipitoisuus enintään (mg/litra) 150

KUOHUVIINI

Ulkonäkö

Vaalea tai kultainen, kirkassävyinen. Hienoja ja pitkäkestoisia kuplia.

Tuoksu

Puhtaita ja hedelmäisiä, intensiteetiltään keskitasoisia aromeja.

Maku

Runsas ja tasapainoinen.

— Hiilidioksidin luoma ylipaine (20 °C:ssa): yli 3,5 normaali-ilmakehää.

— Ellei parametreja ole määritelty, noudatetaan sovellettavia sääntöjä.

Yleiset analyyttiset ominaisuudet Kokonaisalkoholipitoisuus enintään (til-%) 11 Todellinen alkoholipitoisuus vähintään (til-%) 11 Vähimmäishappopitoisuus 4 g/l viinihappona ilmaistuna Haihtuvien happojen pitoisuus enintään (milliekvivalenttia/litra) 10 Kokonaisrikkidioksidipitoisuus enintään (mg/litra)

PUNAVIINIT ”CRIANZA”, ”RESERVA” ja ”GRAN RESERVA”

Ulkonäkö

”Crianza”: voimakkaan kirsikanpunainen väri, jossa purppuraisia vivahteita. ”Reserva”: granaatinpunainen väri, jossa okran sävyjä; kirkas ja pehmeä, syvyydeltään keskitasoinen. ”Gran Reserva”: rubiininpunainen väri, jossa tiilen sävyjä; syvyydeltään keskitasoinen.

Tuoksu

”Crianza”: puhdas, voimakas ja intensiivinen kypsien hedelmien aromi sekä selkeästi erottuvia aromeja tynnyrissä kypsyttämisestä. ”Reserva”: kypsien hedelmien sekä mausteiden intensiivinen aromi sekä tynnyrissä kypsytetyille viineille tyypillisiä aromeja. ”Gran Reserva”: intensiivinen, monivivahteinen ja mausteinen; hyvin kypsytetty pullossa.

Maku

”Crianza”: intensiivinen maku, miellyttävä kitalaella, kypsien hedelmien vivahteita, hyvä tanniinitasapaino, melko pitkään säilyvä maku. ”Reserva”: kypsien hedelmien sekä mausteiden intensiivinen aromi sekä tynnyrissä kypsytetyille viineille tyypillisiä aromeja. ”Gran Reserva”: lihaisa, samettinen, pyöreä ja tasapainoinen, pitkään säilyvä maku.

Yleiset analyyttiset ominaisuudet Kokonaisalkoholipitoisuus enintään (til-%) 12,5 Todellinen alkoholipitoisuus vähintään (til-%) 12,5 Vähimmäishappopitoisuus 4 g/l viinihappona ilmaistuna Haihtuvien happojen pitoisuus enintään (milliekvivalenttia/litra) 10 Kokonaisrikkidioksidipitoisuus enintään (mg/litra) 150

5. Viininvalmistusmenetelmät

a. Olennaiset viininvalmistusmenetelmät

Erityinen viininvalmistusmenetelmä

Valkoviinien käymislämpötilaa on tarkkailtava, eikä se saa ylittää 18:aa celsiusastetta. Jos rypäleet maseroidaan kuorineen, maseroinnin keston on oltava yhdestä kuuteen päivää ja käymislämpötila voi olla enimmillään 25 celsiusastetta.

Roseeviinien maserointiaika on 12–48 tuntia, eikä käymislämpötila saa ylittää 25:tä celsiusastetta. Käytettäessä staattista rypälemehun juoksutusmenetelmää ja vähintään viisi päivää kestävää hidasta käymismenetelmää käymislämpötilaa on valvottava eikä se saa ylittää 18:aa celsiusastetta.

Punaviinien rypäleet maseroidaan kuorineen, ja maserointi kestää vähintään 48 tuntia valvotussa lämpötilassa, joka ei saa ylittää 28:aa celsiusastetta.

Juoksuttamisen ja puristamisen jälkeen käyminen jatkuu ilman kuoria valvotussa lämpötilassa, joka ei saa ylittää 25:tä celsiusastetta.

b. Enimmäistuotokset

Valkoiset rypälelajikkeet

8 000 kilogrammaa rypäleitä hehtaaria kohden

Valkoiset rypälelajikkeet

56,00 hehtolitraa hehtaaria kohden

Punaiset rypälelajikkeet

7 500 kilogrammaa rypäleitä hehtaaria kohden

Punaiset rypälelajikkeet

52,50 hehtolitraa hehtaaria kohden

Valkoiset rypälelajikkeet kolmantena varttamista seuraavana vuonna

3 750 kilogrammaa rypäleitä hehtaaria kohden

Valkoiset rypälelajikkeet kolmantena varttamista seuraavana vuonna

26,25 hehtolitraa hehtaaria kohden

Punaiset rypälelajikkeet kolmantena varttamista seuraavana vuonna

3 000 kilogrammaa rypäleitä hehtaaria kohden

Punaiset rypälelajikkeet kolmantena varttamista seuraavana vuonna

21 hehtolitraa hehtaaria kohden

6. Rajattu maantieteellinen alue

Rajattu maantieteellinen alue sijaitsee Ciudad Realin maakunnan eteläpuolella seuraavien kuntien alueella:

Valdepeñas, Santa Cruz de Mudela, Moral de Calatrava, Alcubillas, San Carlos del Valle ja Torrenueva sekä osittain seuraavien kuntien alueella: Alhambra, Granátula de Calatrava, Montiel ja Torre de Juan Abad.

7. Pääasiallinen rypälelajike / pääasialliset rypälelajikkeet

VERDEJO

AIRÉN

CABERNET SAUVIGNON

SYRAH

TEMPRANILLO – CENCIBEL

MACABEO – VIURA

8. Yhteyden/yhteyksien kuvaus

Tuotantoalueen kuivan mannerilmaston ja kalkkipitoisen maaperän vuoksi viiniköynnökset kärsivät vedenpuutteesta, jolloin ne tuottavat vähemmän mutta hyvin kypsyneitä rypäleitä. Kalkkipitoinen maaperä (pH-arvo on korkea, 7,5:n ja 8,5:n välillä) helpottaa juurten vapaata levittäytymistä, heijastaa auringonvaloa sekä varastoi auringonsäteiden lämpöä yöksi. Tällaisten olosuhteiden ansiosta voidaan tuottaa hyvärakenteisia, monivivahteisia ja hienostuneita punaviinejä.

Kesän korkeat lämpötilat laskevat hieman kesän loppua kohden, jolloin lopullinen kypsyminen tapahtuu hitaammin. Tämä edistää polyfenoliyhdisteiden muodostumista ja aromien säilymistä.

9. Olennaiset lisäedellytykset (pakkaaminen, merkinnät, muut vaatimukset)

Oikeudellinen kehys:

Kansallisessa lainsäädännössä

Lisäedellytyksen tyyppi:

Merkintöjä koskevat lisämääräykset

Edellytyksen kuvaus

SAN-nimityksen ”Valdepeñas” laatukuohuviinien etiketeissä voidaan käyttää määritteitä ”Premium” ja ”Reserva”.

Linkki tuote-eritelmään

http://pagina.jccm.es/agricul/paginas/comercial-industrial/consejos_new/pliegos/modificacion_Pliego_Condiciones_2019_Valdepenas.pdf

(1) EUVL L 9, 11.1.2019, s. 2.